KIRJALLINEN KYSYMYS E-1649/01

esittäjä(t): Elmar Brok (PPE-DE) ja José Salafranca Sánchez-Neyra (PPE-DE) komissiolle

(12. kesäkuuta 2001)

Aihe: EU:n edustusto Persianlahden yhteistyöneuvostossa Riadissa

Persianlahden yhteistyöneuvoston arabimaiden merkitys Euroopan unionille kasvaa jatkuvasti kaikilla talouden ja kaupan aloilla. Vuonna 2000 kaupan kokonaisarvo oli 51,5 miljardia euroa, kun se oli vuonna 1999 ollut 37 miljardia euroa. Kauppatase on tähän asti ollut voitollinen Euroopan unionille. Unionin jäsenvaltiot hyötyisivät huomattavasti siitä, että Persianlahden yhteistyöneuvoston kuusi arabimaata toteuttavat mahdollisimman pian maaliskuuksi 2005 suunnitellun tulliliiton, jotta EU:n ja Persianlahden yhteistyöneuvoston maiden vapaakauppa-alue toteutuu.

Euroopan unionin kannalta on hyödyllistä, että alue pysyy vakaana, jotta energiantoimitus unionin jäsenvaltioihin säilyisi ennallaan.

Persianlahden yhteistyöneuvoston arabimaiden ja EU:n yhteinen ministerineuvoston 11. kokous pidettiin Bahrainin pääkaupungissa Manamassa 23. huhtikuuta 2001. EU:n valtuuskunnat, asiantuntijat ja liikemiehet toistavat Persianlahden yhteistyöneuvoston maissa vierailtuaan, että suhteet EU:hun ovat yhä tärkeämpiä kyseisille maille. Jo vuosien ajan on pahoiteltu sitä, ettei Persianlahden yhteistyöneuvoston päämajassa Riadissa ole edelleenkään EU:n edustustoa. Asianosaiset, etenkin Persianlahden yhteistyöneuvoston arabimaiden päättäjät, pitävät tätä turhauttavana ja katsovat, että se vaikuttaa kielteisesti EU:n kanssa tehtävään yhteistyöhön.

1. Miksei Persianlahden yhteistyöneuvostoon Riadiin ole perustettu EU:n edustustoa, vaikka Persianlahden alueella on suuri merkitys Euroopan unionille?

2. Persianlahden yhteistyöneuvoston arabimaiden hallitusten on täytettävä tiettyjä velvollisuuksia tulliliiton toteuttamiseksi. Mitä esteitä EU:n on raivattava, jotta EU:n ja Persianlahden yhteistyöneuvoston maiden vapaakauppa-aluetta koskevat neuvottelut saataisiin päätökseen?

3. Miten Euroopan komissio pyrkii kehittämään EU:n ja Persianlahden yhteistyöneuvoston arabimaiden yhteistyötä energian, talouden ja kaupan aloilla?

Christopher Pattenin komission puolesta antama vastaus

(31. heinäkuuta 2001)

Komissio on arvoisien parlamentin jäsenten kanssa samaa mieltä siitä, että yhteisön ja Persianlahden yhteistyöneuvoston maat ovat toisilleen tärkeitä kumppaneita niin kaupassa kuin muillakin aloilla. Tuleva vapaakauppasopimus lisää kaupan määrää entisestään ja luo molemmille sopimuspuolille uusia mahdollisuuksia kaupan monipuolistamiseen. Komissio odottaa kasvua paitsi tavaroiden kaupassa myös palvelualalla, joka on toistaiseksi ollut varsin suljettu ala Persianlahden yhteistyöneuvoston maissa.

1. Komission vuonna 1998 antamassa ulkomaanedustusta koskevassa tiedonannossa(1) hyväksyttiin ensisijaiset tavoitteet uusien lähetystöjen ja toimistojen avaamiselle. Luetteloon sisältyi myös Riadin-lähetystö. Balkanin kriisi ja alueen laajan ja kiireellisen avun tarve ehdytti kuitenkin ulkomaanedustuksen voimavaroja, minkä vuoksi oli mahdotonta noudattaa vuoden 1998 tiedonannossa esitettyä kehityssuunnitelmaa, jonka mukaan komissio aikoi avata vuonna 2002 Riadiin lähetystön, joka palvelisi koko Persianlahden aluetta. Tavoitteesta ei kuitenkaan ole luovuttu. Kuten arvoisat parlamentin jäsenet ehkä tietävätkin, komissio antoi 3. heinäkuuta 2001 uuden tiedonannon ulkomaanedustuksen kehittämisestä.

2. Komissio hyväksyi ehdotuksen Persianlahden yhteistyöneuvoston kanssa muodostettavaa vapaakauppa-aluetta koskeviksi uusiksi neuvotteluohjeiksi juuri ennen Bahrainissa 23. huhtikuuta 2001 pidettyä unionin ja Persianlahden yhteistyöneuvoston yhteisneuvoston ja ministeritason kokousta. Tämän jälkeen neuvotteluohjeista on keskusteltu neuvoston Lähi-idän ja Persianlahden työryhmässä sekä 133 artiklassa tarkoitetussa komiteassa. Komissio pyrkii parhaansa mukaan ottamaan huomioon työryhmän näkemykset, jotta neuvostossa voitaisiin sopia neuvotteluohjeista mahdollisimman pian. Uusien neuvotteluohjeiden nopea hyväksyminen on ollut erittäin tärkeää puheenjohtajavaltiolle ja on sitä edelleen myös komissiolle. Komissio ja Persianlahden yhteistyöneuvosto voisivat tämän jälkeen käydä intensiivisiä ja keskitettyjä neuvotteluja ja saada ne päätökseen ennen Persianlahden yhteistyöneuvoston kanssa muodostettavan tulliliiton voimaantuloa.

3. Vuonna 1989 tapahtuneen yhteistyösopimuksen allekirjoittamisen jälkeen yhteisön ja Persianlahden yhteistyöneuvoston yhteistyö on kehittynyt monilla aloilla, joihin kuuluvat standardointi, energia, tulli, ympäristö ja investointien helpottaminen. Yhteistyö standardointi- ja tullialalla on liitetty suoraan vapaakauppa-alueen valmisteluihin, ja esimerkiksi ympäristöalalla komissio avustaa Persianlahden yhteistyöneuvostoa laatimaan pöytäkirjoja merien biologisen monimuotoisuuden suojelemiseksi. Myöhemmin tänä vuonna on tarkoitus järjestää ympäristöalan työryhmän kokous.

Energia-alan yhteistyön tuloksena on pidetty kaksi yhteisesti rahoitettua konferenssia, joista toinen koski maakaasua ja toinen edistynyttä öljyn- ja kaasunjalostuksen teknologiaa. Maakaasukonferenssin suositusten mukaisesti komissio ja Persianlahden yhteistyöneuvosto käynnistivät vuoden 1999 lopussa yhteisesti rahoitetun tutkimuksen maakaasun tulevaisuuden tuontimahdollisuuksista Persianlahden yhteistyöneuvoston alueelta unioniin. Yhteisön ja Persianlahden yhteistyöneuvoston energia-alan työryhmä kokoontuu ennen tämän vuoden loppua keskustelemaan tulevasta yhteistyöstä sekä öljytuotteiden markkinatilanteesta.

Bahrainissa 23. huhtikuuta pidetyssä yhteisneuvoston kokouksessa päätettiin, että heti kun Persianlahden yhteistyöneuvoston raportti maiden investointiedellytysten viimeaikaisesta kehityksestä on valmis, olisi järjestettävä asiantuntijakokous, jossa keskusteltaisiin mahdollisuuksista kannustaa molemminpuolisia investointeja.

(1) SEC(98) 1261.